BEGRUNDELSE

Punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver mulighed for gennem en fleksibilitetsmekanisme at anvende Den Europæiske Fond for Tilpasning til Globaliseringen (EGF) med et årligt loft på 500 mio. EUR ud over lofterne i den finansielle rammes relevante udgiftsområder.

Betingelserne for EGF-støtte er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

Den 7. juli 2010 indgav Danmark ansøgning EGF/2010/022 DK/LM Glasfiber om økonomisk EGF-støtte som følge af afskedigelser i LM Glasfiber i Danmark.

Efter en nøje gennemgang af ansøgningen konkluderer Kommissionen i overensstemmelse med artikel 10 i forordning (EF) nr. 1927/2006, at betingelserne for økonomisk støtte i henhold til denne forordning er opfyldt.

RESUMÉ AF ANSØGNINGEN OG ANALYSE

Nøgledata: ||

EGF-referencenummer || EGF/2010/022

Medlemsstat || Danmark

Artikel 2 || litra a)

Hovedvirksomhed || LM Glasfiber

Leverandører og producenter i efterfølgende produktionsled || 0

Referenceperiode || 1.1.2010 – 30.4.2010

Startdato for de individualiserede tilbud || 1.8.2010

Ansøgningsdato || 7.7.2010

Afskedigelser i referenceperioden || 651

Afskedigelser før og efter referenceperioden || 999

Støtteberettigede afskedigelser i alt || 1 650

Afskedigede arbejdstagere, der er tiltænkt støtte || 825

Udgifter til de individualiserede tilbud (EUR) || 9 191 946

EGF-implementeringsomkostninger[3] i EUR || 419 463

EGF-implementeringsomkostninger i procent || 4,36

Samlet budget (EUR) || 9 611 409

EGF-støtte (65 %) i EUR || 6 247 415

1. Ansøgningen blev forelagt Kommissionen den 7. juli 2010 og suppleret med yderligere oplysninger i tiden frem til den 3. februar 2011.

2. Ansøgningen opfylder EGF's særlige interventionskriterier i artikel 2, litra a), i forordning (EF) nr. 1927/2006 og blev indgivet inden for den frist på 10 uger, der er fastsat i forordningens artikel 5.

Sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen eller den internationale finansielle og økonomiske krise

3. For at fastslå, at der er en sammenhæng mellem afskedigelserne og de gennem­gribende strukturelle ændringer i verdenshandelsmønstrene, som kan tilskrives globaliseringen, anfører Danmark, at vindmølleindustrien i EU, som indgår i Nace (rev. 2) hovedgruppe 28 ("Fremstilling af maskiner og udstyr"), er blevet alvorlig ramt af ændringerne i verdenshandelsmønstrene, særlig tilbagegangen i EU's markedsandel. Danmark fremfører, at det internationale marked for vindmøller har udviklet sig hurtigere, især i Asien og i Nordamerika, selv om den europæiske produktion af vindmøller er steget inden for de seneste få år.

4. Danmark citerer rapporten fra 2009 om vindenergi på verdensplan, der er udarbejdet af Den Internationale Vindenergisammenslutning, hvoraf det fremgår, at vindmølle­industriens største fremskridt fandt sted i Asien og i Nordamerika, og fokus i forbindelse med den internationale sektor for vindenergi flyttede væk fra Europa. Til trods for en dynamisk international vækst i sektoren faldt Europas andel af den samlede kapacitet fra 65,5 % i 2006 til 47,9 % i 2009. Asien ekspanderer hurtigst og tegner sig for 40,4 % af den nye vindkapacitet i 2009 (sammenlignet med 18,1 % i 2004), mens tallet for Europa faldt fra 70,7 % af den nye kapacitet i 2004 til kun 27,3 % i 2009.

(Kilde: Rapporten fra 2009 om vindenergi på verdensplan udarbejdet af Den Internationale Vindenergisammenslutning)

5. Ud over betydeligt lavere arbejdsmarkedsomkostninger tvinger de høje omkostninger for transporten af de store dele af vindmøllerne de europæiske producenter til at flytte deres produktion tættere på de mest dynamiske markeder af slutbrugere for at sikre deres konkurrenceevne og markedsposition. Følgelig er produktionen gradvist ved at flytte ud af EU. LM Glasfiber har flyttet sine aktiviteter til Kina, hvor perspektiverne for vindenergisektoren er bedre og markedsvæksten stærk. Virksomheden øgede sin produktionskapacitet i Kina gennem opførelsen af fabrikker og etableringen af partnerskaber med centrale aktører på de asiatiske markeder. I 2009 blev der åbnet fabrikker i den kinesiske provins Xinjiang og i kystbyen Qin Huang Dao.

6. Derudover påvirkede den nye økonomiske situation som følge af den finansielle og økonomiske krise EU's vindindustri negativt i 2009. Som et resultat heraf oplevede den danske vindindustri et drastisk fald i beskæftigelsen i det år såvel som et fald i omsætningen.

Dokumentation for antallet af afskedigelser og opfyldelse af kriterierne i artikel 2, litra a)

7. Danmark indgav ansøgningen i medfør af interventionskriterierne i artikel 2, litra a), i forordning (EF) nr. 1927/2006, som forudsætter mindst 500 afskedigelser over en periode på fire måneder i en virksomhed i en medlemsstat, inklusive afskedigelser hos leverandører og producenter i efterfølgende produktionsled.

8. Ansøgningen vedrører 651 afskedigelser i LM Glasfiber i referenceperioden på fire måneder fra 1. januar 2010 til 30. april 2010 og 976 afskedigelser inden og 23 efter referenceperioden, men i forbindelse med den samme kollektive afskedigelses­procedure. Antallet af afskedigelser blev beregnet i overensstemmelse med bestemmelserne i artikel 2, stk. 2, første led, i forordning (EF) nr. 1927/2006.

Redegørelse for afskedigelsernes uforudseelighed

9. De danske myndigheder fremfører, at de kollektive afskedigelser i LM Glasfiber var uventede, idet vindenergisektoren har været i konstant vækst. Desuden fremfører de, at det pludselige fald i efterspørgslen på EU-markedet såvel som den betydelige og konstante vækst på det asiatiske marked betød, at virksomheden ikke havde noget valg ud over at indskrænke produktionsanlæggene i Europa og flytte dem til de hurtigt voksende markeder i Kina. Derfor indgik LM Glasfiber et strategisk partner­skab med den kinesiske producent af vindmøller Goldwind Science and Technology Co og åbnede to fabrikker i Kina i provinsen Xinjiang og i Qin Huang Dao.

Identifikation af de virksomheder, der har gennemført afskedigelser, og de arbejdstagere, der er tiltænkt støtte

10. Ansøgningen vedrører i alt 1 650 afskedigelser i LM Glasfiber, hvoraf 651 fandt sted i referenceperioden, 976 inden referenceperioden og 23 efter referenceperioden, men hvor de to sidstnævnte er støtteberettigede i henhold til artikel 3a, litra b), i forordning (EF) nr. 1927/2006. De danske myndigheder vurderer, at 50 % af de afskedigede arbejdstagere (825) vil vælge at modtage EGF-støtte. De resterende 50 % forventes at kunne finde beskæftigelse på eget initiativ uden EGF-støtte.

11. De arbejdstagere, der tiltænkes støtte, fordeler sig som følger:

Kategori || Antal || Procent

Mænd || 606 || 73,45

Kvinder || 219 || 26,55

EU-borgere || 825 || 100,00

Ikke-EU-borgere || 0 || 0

15-24-årige || 84 || 10,18

25-54-årige || 655 || 79,39

55-64-årige || 79 || 9,58

Over 64 år || 7 || 0,85

12. Fordelingen på faggrupper er som følger:

Kategori || Antal || Procent

Lovgivere, højtstående embedsmænd og virksomhedsledere || 1 || 0,12

Eksperter/akademikere || 2 || 0,24

Teknikere og beslægtede fagfolk || 93 || 11,27

Kontoransatte || 24 || 2,91

Håndværkspræget arbejde || 17 || 2,06

Ufaglært arbejde || 688 || 83,40

13. Danmark har i overensstemmelse med artikel 7 i forordning (EF) nr. 1927/2006 bekræftet, at princippet om ligestilling mellem mænd og kvinder og om ikke-forskelsbehandling er blevet anvendt og vil blive anvendt i EGF's forskellige gennemførelsesfaser, især med hensyn til adgang til fonden.

Beskrivelse af det pågældende geografiske område og de relevante myndigheder og andre interessenter

14. De fabrikker, der lukker, er beliggende i Lunderskov og Hammelev i kommunerne Kolding og Haderslev og tæt på Vejen kommune. Således er det geografiske område, der er påvirket af afskedigelserne, disse tre kommuner i Syddanmark. Det geografiske område er også beliggende i trekantsområdet, som er en økonomisk meget vigtig region i Danmark.

15. Oprindeligt var det pågældende område specialiseret inden for landbrug, forar­bejdning og transport. Området har gennemgået en betydelig industriel vækst, men denne vækst har været baseret på sektorer i tilbagegang, f.eks. transport og forarbejdning. Beskæftigelsen inden for fødevarefremstillig er gradvist faldet i området efterfulgt af sektorerne for logistik og transport. I begyndelsen af 1990'erne begyndte området at specialisere sig i avanceret energiproduktion, hovedsageligt produktionen af vindmøller. Fokus på vindmølleindustrien medvirkede til, at der opstod en betydelig industri omkring dele fra underleverandører, hvilket medførte en stadig større arbejdskraft inden for energisektoren.

16. Haderslev, Kolding og Vejen er tre uafhængige kommuner, som hver har et lokalt byråd i Region Syddanmark. De andre interessenter omfatter de regionale myndigheder i det pågældende område samt institutioner inden for uddannelse og erhvervsuddannelse.

Afskedigelsernes forventede virkning på beskæftigelsessituationen på lokalt, regionalt og nationalt plan

17. Danmark gør gældende, at mange virksomheder i området har som følge af globali­seringen sat produktionen ned, og dermed er ledigheden steget. Ifølge danske statistikker er ledigheden i trekantsområdet steget med 25 % i 2009 sammenlignet med 2008. Lukningen af to LM Glasfiber-fabrikker i Lunderskov og Hammelev bidrog væsentligt til stigningen i ledigheden i området. Det har især berørt de lavere uddannede arbejdstagere. Beskæftigelsessituationen i Danmark som helhed er også blevet drastisk forværret i de seneste år, idet arbejdsløsheden er steget fra 3,3 % i 2008 til 8,2 % i 2010.

18. De kollektive afskedigelser i LM Glasfiber har betydet, at området ikke kan skabe tilstrækkelige genansættelsesmuligheder. De danske myndigheder forventer, at der ikke vil komme nyt liv i sektoren, idet de fleste nye ordrer går til Det Fjerne Østen, hvor omkostningsniveauet er lavere, selv efter at krisen er overstået. Uden omskoling og yderligere støtte risikerer arbejdstagerne at glide ind i langtidsarbejdsløshed.

19. I henhold til den danske brancheorganisation Vindmølleindustrien faldt beskæftigelsen i vindmølleindustrien drastisk i 2009 med 13 % (fra en samlet beskæftigelse på 28 400 til 24 700) både for producenter og leverandører.

Den samordnede pakke af individualiserede tilbud, der søges om støtte til, og en opdeling af de anslåede omkostninger, herunder oplysninger om komplementariteten med foranstaltninger, der modtager støtte gennem strukturfondene

20. De danske myndigheder foreslår en række foranstaltninger som støtte til de afskedigede arbejdstagere bygget op omkring tre indsatsområder, der følger efter en grundlæggende vejledning og udredning, almen uddannelse og erhvervsuddannelse, beskæftigelsesincitamenter og incitamenter til at starte egen virksomhed. Foranstaltningerne er udarbejdet under hensyntagen til arbejdstagernes uddannelses­niveau, deres mobilitet samt nuværende og forventede beskæftigelsesmuligheder i regionen. Selv om alle de arbejdstagere, der er tiltænkt støtte, deltager i den grundlæggende vejledning og udredning, kan andre foranstaltninger være rettet mod et mindre antal arbejdstagere, hvoraf nogle i givet fald vil kunne drage fordel af mere end én foranstaltning.

21. Der gennemføres en grundlæggende vejledning og udredning for at finde de bedste muligheder for den enkelte arbejdstager. Hver arbejdstager, der er tiltænkt støtte, tilbydes en grundlæggende vejledning på gruppebasis og individuel rådgivning for at identificere vedkommendes kvalifikationer og finde de bedst egnede aktive arbejds­markedsforanstaltninger. Den anslåede udgift pr. deltager er på 1 610,74 EUR.

22. Indsatsområdet "almen uddannelse og erhvervsuddannelse" omfatter seks forskellige foranstaltninger. Foranstaltningerne supplerer den vækstplan, der er udarbejdet for kommunerne Kolding, Vejen og Haderslev. De nye virksomheder vil blive etableret i de områder, hvor regionen allerede har et stærkt fundament med hensyn til forretningsdrift, viden og kvalifikationer:

1) Supplerende erhvervsuddannelse i turisme. Det vurderes, at omkring 100 arbejds­tagere vil gøre brug af denne foranstaltning, der forventes at koste 4 026,85 EUR pr. arbejdstager. Foranstaltningen har til formål at give arbejdstagerne kvalifikationer, der er relevante for regionens voksende turistsektor, herunder marketing, branding, uddannelse i servicebegrebet samt virksomhedsledelse.

2) Supplerende erhvervsuddannelse i energiteknologi. Det vurderes, at omkring 100 arbejdstagere vil gøre brug af denne foranstaltning, der forventes at koste 4 026,85 EUR pr. arbejdstager. Som følge af Danmarks fokus på udvikling af alternativ bæredygtig energiproduktion er der behov for at uddanne arbejdstagere inden for energisektoren. Det foreslås at give arbejdstagerne relevante kvalifikationer og supplere deres eksisterende viden med visse kompetencer og erfaring på området i tæt samarbejde med eksisterende arbejdsgivere i regionen.

3) Supplerende erhvervsuddannelse i design. Det vurderes, at omkring 100 arbejdstagere vil gøre brug af denne foranstaltning, der forventes at koste 4 026,85 EUR pr. arbejdstager. Det foreslås at uddanne arbejdstagerne i design, for at de kan anvende det i produktionen, især i de små og mellemstore virksomheder. Kurset vil give deltagerne viden inden for brug af teknisk design, produktudvikling, branding og forbrugertendenser.

4) Supplerende erhvervsuddannelse i fødevareindustrien. Det vurderes, at omkring 100 arbejdstagere vil gøre brug af denne foranstaltning, der forventes at koste 4 026,85 EUR pr. arbejdstager. Foranstaltningen sigter mod at udvikle relevante kvalifikationer og relevant viden for at kunne arbejde inden for sundhed og fødevarer, herunder fødevaremærkning, ernærings­anbefalinger osv. Da der findes en række små og store fødevareproducenter samt cateringvirksomheder i området, vil der være fokus på at kombinere fødevarer og sundhed som grundlag for udvikling af nye forretnings­muligheder.

5) Tiltrække unge til og fastholde dem i videreuddannelse. Det vurderes, at omkring 100 arbejdstagere vil gøre brug af denne foranstaltning, der forventes at koste 6 711,41 EUR pr. arbejdstager. Denne foranstaltning har til formål at få yngre ledige arbejdstagere tilbage i et uddannelsesforløb, hvortil der kræves ekstra støtte, herunder vejledning og materiel og økonomisk støtte for at fremme overgangen fra arbejde til uddannelse.

6) Supplerende uddannelse i læse- og skrivefærdigheder. Det vurderes, at omkring 350 arbejdstagere vil gøre brug af denne foranstaltning, der forventes at koste 2 684,56 EUR pr. arbejdstager. Arbejdstagere med et meget lavt uddannelsesniveau vil få tilbudt supplerende almen uddannelse inden for områder som læsning, skrivning og matematik for at give dem mulighed for at drage fordel af andre uddannelses- og beskæftigelsesmuligheder.

23. Indsatsområdet "beskæftigelsesincitamenter" er baseret på én foranstaltning:

1) Virksomhedsforlagt uddannelse. Det vurderes, at omkring 300 arbejdstagere vil gøre brug af denne foranstaltning, der forventes at koste 4 026,85 EUR pr. arbejdstager. For at få de ledige arbejdstagere tilbage på arbejdsmarkedet tilbydes der med denne foranstaltning uddannelse på arbejdspladsen, især i små og mellemstore virksomheder, med særlig fokus på de kvalifikationer, som de pågældende virksomheder har brug for.

24. Indsatsområdet "incitamenter til at starte egen virksomhed" omfatter to separate foranstaltninger:

1) Iværksætterkursus. Det vurderes, at omkring 40 arbejdstagere vil gøre brug af denne foranstaltning, der forventes at koste 5 637,58 EUR pr. arbejdstager. Kurset varer seks uger og omfatter introduktion til virksomhedsplanlægning, virksomhedsvejledning, ledelse og regnskabsførelse og afsluttes med, at deltagerne udarbejder en virksomhedscase.

2) Løbende rådgivning og mentoring for iværksættere. Det vurderes, at omkring 10 arbejdstagere vil gøre brug af denne foranstaltning, der forventes at koste 1 342,30 EUR pr. arbejdstager. For at hjælpe nye iværksættere med at klare sig igennem indeholder denne foranstaltning et tilbud om løbende rådgivning og mentoring. Hver nystartet virksomhed vil få tildelt en mentor med viden om sektoren, der regelmæssigt besøger og rådgiver iværksætteren. Det er planlagt, at mentorordningen skal løbe i et år. Samtidig er det også målet, at der skal oprettes netværksgrupper inden for nuværende og potentielle væksterhverv, hvor nye iværksættere kan mødes, udveksle synspunkter og samarbejde.

25. Der vil blive betalt en daglig godtgørelse til alle arbejdstagere, der er tiltænkt støtte, for at hjælpe dem med at deltage i foranstaltningerne (ca. 3 872,28 EUR pr. arbejdstager). Godtgørelserne ydes, så længe uddannelsen varer, og indgår i de aktive arbejdsmarkedsforanstaltninger.

26. De EGF-implementeringsomkostninger, der er medtaget i ansøgningen i overensstemmelse med artikel 3 i forordning (EF) nr. 1927/2006, dækker forberedelser, forvaltning, oplysning og reklame samt kontrolaktiviteter.

27. De individualiserede tilbud, der forelægges af de danske myndigheder, er aktive arbejdsmarkedsforanstaltninger, som falder ind under de i artikel 3 i forordning (EF) nr. 1927/2006 fastlagte støtteberettigede foranstaltninger. De danske myndigheder anslår de samlede omkostninger til disse tilbud til 9 191 946 EUR og EGF-implementeringsomkostningerne til 419 463 EUR (4,36 % af det samlede beløb). Der anmodes om EGF-støtte på i alt 6 247 415 EUR (65 % af de samlede omkostninger).

Foranstaltninger || Anslået an­tal arbejds­tagere, som er tiltænkt støtte || Anslåede omkost­ninger pr. arbejdsta­ger, som er tiltænkt støtte (i EUR) || Samlede omkostninger i EUR (EGF og national medfinan­siering)

Individualiserede tilbud (artikel 3, stk. 1, i forordning (EF) nr. 1927/2006)

Grundlæggende vejledning og udredning || 825 || 1 610,74 || 1 328 859

Almen uddannelse og erhvervsuddannelse || || ||

Supplerende erhvervsuddannelse i turisme || 100 || 4 026,85 || 402 685

Supplerende erhvervsuddannelse i energiteknologi || 100 || 4 026,85 || 402 685

Supplerende erhvervsuddannelse i design || 100 || 4 026,85 || 402 685

Supplerende erhvervsuddannelse i fødevareindustrien || 100 || 4 026,85 || 402 685

Tiltrække unge til og fastholde dem i videreuddannelse || 100 || 6 711,41 || 671 141

Supplerende uddannelse i læse- og skrivefærdigheder || 350 || 2 684,56 || 939 596

Beskæftigelsesincitamenter || || ||

Virksomhedsforlagt uddannelse || 300 || 4 026,85 || 1 208 054

Incitamenter til at starte egen virksomhed || || ||

Iværksætterkursus || 40 || 5 637,58 || 225 503

Løbende rådgivning og mentoring for iværksættere || 10 || 1 342,30 || 13 423

Godtgørelse || 825 || 3 872,28 || 3 194 630

Subtotal - individualiserede tilbud || || 9 191 946

EGF-implementeringsomkostninger (artikel 3, stk. 3, i forordning (EF) nr. 1927/2006)

Forberedelser || || 62 919

Forvaltning || || 209 732

Oplysning og reklame || || 62 919

Kontrolaktiviteter || || 83 893

Subtotal - EGF-implementeringsomkostninger || || 419 463

Samlede anslåede udgifter || || 9 611 409

EGF-støtte (65 % af de samlede omkostninger) || || 6 247 415

* Regnestykket går ikke op på grund af omveksling fra DKK og efterfølgende afrunding af enhedsomkostninger pr. arbejdstager.

28. De danske myndigheder bekræfter, at de ovenfor beskrevne foranstaltninger supplerer foranstaltninger, hvortil der modtages støtte gennem strukturfondene.

Datoen for iværksættelse eller planlagt iværksættelse af individualiserede tilbud til de berørte arbejdstagere

29. Danmark iværksatte den 1. august 2010 de individualiserede tilbud til de berørte arbejdstagere fra den samordnede pakke, som EGF er blevet anmodet om at med­finansiere. Denne dato markerer således begyndelsen af støtteberettigelsesperioden for enhver EGF-støtte.

Procedurer for høring af arbejdsmarkedets parter

30. Region Syddanmark og Vejen, Kolding og Haderslev Kommune har udarbejdet ansøgningen i fællesskab i samarbejde med en række arbejdsmarkedsparter, herunder erhvervsforeninger, fagforeninger og uddannelses- og erhvervsuddannelses­institutioner. Der er blevet afholdt fælles møder for at drøfte den detaljerede strategi for en overgangsplan.

31. De danske myndigheder har bekræftet, at kravene i den nationale lovgivning og EU-lovgivningen vedrørende kollektiv afskedigelse er blevet overholdt.

Oplysninger om foranstaltninger, som er obligatoriske i henhold til national lovgivning eller kollektive aftaler

32. Med hensyn til de kriterier, der er fastsat i artikel 6 i forordning (EF) nr. 1927/2006, kunne de danske myndigheder i deres ansøgning:

· bekræfte, at den økonomiske EGF-støtte ikke erstatter foranstaltninger, som det påhviler virksomheder at gennemføre i henhold til national lovgivning eller kollektive aftaler

· dokumentere, at de påtænkte aktioner er støtte til de enkelte arbejdstagere og ikke skal tjene til omlægning af virksomheder eller sektorer

· bekræfte, at ovennævnte støtteberettigede foranstaltninger ikke får støtte fra andre af EU's finansielle instrumenter.

Forvaltnings- og kontrolsystemer

33. Danmark har meddelt Kommissionen, at den økonomiske støtte vil blive forvaltet og kontrolleret af de samme organer, som forvalter og kontrollerer bidrag fra Den Europæiske Socialfond, som også har Erhvervs- og Byggestyrelsen som forvaltningsorgan. Den attesterende myndighed vil blive varetaget af en anden afdeling af samme organ. Revisionsmyndigheden vil blive varetaget af Erhvervs- og Byggestyrelsens EU-Controllerfunktion.

Finansiering

34. På grundlag af ansøgningen fra Danmark beløber den foreslåede EGF-støtte til den samordnede pakke af individualiserede tilbud sig til 6 247 415 EUR, hvilket svarer til 65 % af de samlede omkostninger. Kommissionens foreslåede tildelinger fra fonden er baseret på oplysninger fra Danmark.

35. Under hensyn til den maksimale økonomiske EGF-støtte i henhold til artikel 10, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende EGF til at dække hele det ovennævnte beløb, der opføres under den finansielle rammes udgiftsområde 1a.

36. Med det foreslåede økonomiske støttebeløb er der fortsat over 25 % af det maksimale årlige beløb, der er øremærket til EGF, til rådighed til tildelinger i årets sidste fire måneder, jf. artikel 12, stk. 6, i forordning (EF) nr. 1927/2006.

37. Med dette forslag om at anvende EGF indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

38. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2011, jf. punkt 28 i den interinstitutionelle aftale af 17. maj 2006.

Kilder til betalingsbevillinger

39. Da budgettet for 2011 indeholder betalingsbevillinger på 47 608 950 EUR under budgetposten 04.0501 "Den Europæiske Fond for Tilpasning til Globaliseringen (EGF)" vil denne budgetpost blive anvendt til at dække beløbet på 6 247 415 EUR, som er nødvendigt i forbindelse med denne ansøgning.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2010/022 DK/LM Glasfiber, Danmark)

EUROPA-PARLAMENTET OG RÅDET FOR DEN EUROPÆISKE UNION HAR –

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[4], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[5], særlig artikel 12, stk. 3,

under henvisning til forslag fra Kommissionen[6], og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og at hjælpe dem med at vende tilbage til arbejdsmarkedet.

(2) Anvendelsesområdet for EGF blev udvidet for ansøgninger indgivet fra den 1. maj 2009, således at det også omfatter støtte til arbejdstagere, der bliver afskediget som en direkte følge af den internationale finansielle og økonomiske krise.

(3) Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

(4) Danmark indgav den 7. juli 2010 en ansøgning om anvendelse af EGF i forbindelse med afskedigelser i virksomheden LM Glasfiber og supplerede den med yderligere oplysninger frem til den 3. februar 2011. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 6 247 415 EUR.

(5) Der bør derfor som følge af Danmarks ansøgning ydes økonomisk støtte fra EGF -

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2011 stilles der et beløb til rådighed fra Den Europæiske Fond for Tilpasning til Globaliseringen (EGF) på 6 247 415 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles/Strasbourg, den [...].

På Europa-Parlamentets vegne På Rådets vegne [...] [...]

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] I overensstemmelse med artikel 3, stk. 3, i forordning (EF) nr. 1927/2006.

[4] EUT C 139 af 14.6.2006, s. 1.

[5] EUT L 406 af 30.12.2006, s. 1.

[6] EUT C […] af […], s. […].